CELEX: 52020PC0017
Language: da
Date: 2020-01-17
Title: Forslag til RÅDETS AFGØRELSE om den holdning, der skal indtages på Den Europæiske Unions vegne på det 63. møde i Narkotikakommissionen til en tilføjelse til listen over stoffer i tabel I i FN's konvention imod ulovlig handel med narkotika og psykotrope stoffer

EUROPA-KOMMISSIONEN
            Bruxelles, den 17.1.2020
            COM(2020) 17 final
            2020/0007(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne på det 63. møde i Narkotikakommissionen til en tilføjelse til listen over stoffer i tabel I i FN's konvention imod ulovlig handel med narkotika og psykotrope stoffer 
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne i Narkotikakommissionen (CND) i forbindelse med den påtænkte vedtagelse af ændringer af tabellerne i FN's konvention imod ulovlig handel med narkotika og psykotrope stoffer fra 1988 på grundlag af anbefalinger fra Det Internationale Kontroludvalg for Narkotiske Midler (INCB).
            
            
               2.Baggrund for forslaget
            
            
               2.1.FN's konvention imod ulovlig handel med narkotika og psykotrope stoffer fra 1988
            
            
               FN's konvention imod ulovlig handel med narkotika og psykotrope stoffer fra 1988 ("konventionen") har til formål at fremme samarbejdet mellem parterne, således at de mere effektivt kan behandle de forskellige aspekter af ulovlig handel med narkotika og psykotrope stoffer, som har en international dimension. Parterne træffer ved opfyldelsen af deres forpligtelser i henhold til konventionen de nødvendige foranstaltninger, herunder lovgivningsmæssige og administrative foranstaltninger, i overensstemmelse med de grundlæggende bestemmelser i deres respektive nationale lovgivning. Konventionen trådte i kraft den 11. november 1990. EU
                  1
                og dets medlemsstater er parter i konventionen. 
            
            
               2.2.Narkotikakommissionen (CND)
            
            
               CND er en kommission under FN's Økonomiske og Sociale Råd (Ecosoc), og dens funktioner og beføjelser er bl.a. fastsat i konventionen. Den er sammensat af 53 FN-medlemsstater, som vælges af Ecosoc. 13 EU-medlemsstater
                  2
                er på nuværende tidspunkt medlem af CND med ret til at stemme. Unionen har observatørstatus i CND.
            
            
               CND kan med to tredjedeles flertal blandt medlemmerne beslutte at optage et stof i konventionens tabeller under hensyntagen til parternes kommentarer og til kommentarer og anbefalinger fra INCB, hvis vurdering skal være bestemmende for så vidt angår videnskabelige spørgsmål, samt under behørig hensyntagen til andre relevante forhold.
            
            
               2.3.Den retsakt, der skal vedtages af Narkotikakommissionen (CND)
            
            
               CND skal den 2.-6. marts 2020 på sit 63. møde træffe afgørelse om optagelse af et stof i konventionens tabeller ("den påtænkte retsakt"), nærmere bestemt methyl-alpha-phenylacetoacetat (MAPA).
            
            
               Formålet med den påtænkte retsakt er at optage methyl-alpha-phenylacetoacetat (MAPA) på listen over stoffer i konventionens tabeller, således at landene pålægges krav om at gennemføre foranstaltninger, der tjener til at kontrollere og overvåge den lovlige handel med methyl-alpha-phenylacetoacetat (MAPA) og som et vigtigt middel til at forhindre, at det omdirigeres.
            
            
               I henhold til konventionen bliver afgørelser truffet af CND bindende, medmindre en part har indgivet anmodning om at få afgørelsen taget op til fornyet vurdering af Ecosoc inden for den gældende frist
                  3
               . Ecosocs afgørelse i sagen er endelig. Den påtænkte retsakt bliver bindende for parterne i henhold til konventionens artikel 12, der fastsætter følgende i den relevante del:
            
            
               "Enhver afgørelse, som Kommissionen træffer i medfør af denne artikel, skal af Generalsekretæren fremsendes til alle stater og andre enheder, som er eller er berettiget til at blive parter i henhold til denne Konvention, og til Udvalget. En sådan afgørelse får fuld gyldighed for hver enkelt stat et hundrede og firs dage efter datoen for en sådan meddelelse.
            
            
               Afgørelser truffet af Kommissionen i henhold til denne artikel kan tages op til fornyet vurdering af Rådet efter anmodning fra en part indgivet inden et hundrede og firs dage efter datoen for meddelelsen om afgørelsen. Anmodningen om en fornyet vurdering skal sendes til Generalsekretæren sammen med alle relevante oplysninger, hvorpå anmodningen er baseret.
            
            
               Generalsekretæren skal fremsende kopi af anmodningen om en fornyet vurdering samt relevante oplysninger til Kommissionen, Udvalget og alle parterne med opfordring til at fremsætte deres kommentarer inden for halvfems dage. Alle kommentarer, der modtages, skal forelægges Rådet til behandling.
            
            
               Rådet kan fastholde eller omgøre Kommissionens afgørelse. Underretning om Rådets afgørelse skal fremsendes til alle stater og andre enheder, der er eller er berettiget til at blive parter i henhold til denne Konvention, til Kommissionen og til Udvalget."
            
            
               3.Den holdning, der skal indtages på Unionens vegne
            
            
               Kommissionen blev den 15. november 2019 underrettet om, at INCB anbefaler at tilføje et stof, nærmere bestemt methyl-alpha-phenylacetoacetat (MAPA) i konventionens tabel I. 
            
         
         
            
               Ifølge INCB's vurdering anvendes methyl-alpha-phenylacetoacetat (MAPA) hyppigt i den ulovlige fremstilling af amphetamin og methamphetamin. Der er dokumentation for, at mængden og omfanget af den ulovlige fremstilling af disse narkotiske midler og psykotrope stoffer medfører så alvorlige folkesundhedsmæssige eller sociale problemer, at det er berettiget at underkaste stoffet international kontrol. Derudover er den ingen legitim anvendelse af methyl-alpha-phenylacetoacetat (MAPA) med undtagelse af små mængder til forskning, udvikling og laboratorieanalyser.
            
            
               Ulovlig fremstilling af amphetamin og methamphetamin er et alvorligt problem i Unionen. Disse ulovligt fremstillede narkotiske midler og psykotrope stoffer forårsager betydelige sundhedsmæssige og sociale problemer i Unionen. Desuden eksporterer organiserede kriminelle grupper i Unionen disse narkotiske midler og psykotrope stoffer ulovligt til tredjelande.
            
            
               Det bør bemærkes, at Kommissionen sideløbende er i gang med at udarbejde en delegeret forordning om tilføjelse af en række stoffer, bl.a. methyl-alpha-phenylacetoacetat (MAPA), til bilag 1 til Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer og til bilaget til Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande i forlængelse af drøftelserne i EU's ekspertgruppe om narkotikaprækursorer i maj 2019. 
                  4
               
            
            
               Unionens medlemsstater bør således udtrykke den holdning i CND, at methyl-alpha-phenylacetoacetat (MAPA) skal tilføjes til konventionens tabel I.
            
            
               Ændringer af konventionens tabeller har direkte virkninger for EU-rettens anvendelsesområde, for så vidt angår kontrol med narkotikaprækursorer, idet stoffer, der tilføjes til konventionens tabeller, skal indarbejdes i EU-retten. Kommissionen er blevet tillagt beføjelser til at vedtage delegerede retsakter med henblik på at sikre dette.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal der vedtages afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  5
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  6
               .
            
            
               4.1.2.Princippernes anvendelse på det foreliggende tilfælde
            
            
               Narkotikakommissionen (CND) er et organ, der er nedsat ved en aftale, nærmere bestemt FN's konvention imod ulovlig handel med narkotika og psykotrope stoffer.
            
            
               De retsakter, som Narkotikakommissionen (CND) skal vedtage, er retsakter, der har retsvirkninger. Den påtænkte retsakt vil være bindende i henhold til folkeretten i overensstemmelse med artikel 12 i FN's konvention imod ulovlig handel med narkotika og psykotrope stoffer. Den påtænkte retsakt har retsvirkninger og kan få afgørende indflydelse på EU-lovgivningen, nærmere bestemt Rådets forordning (EF) nr. 111/2005 af 22. december 2004 om regler for overvågning og handel med narkotikaprækursorer mellem Unionen og tredjelande og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer. Dette skyldes, at ændringerne af konventionens tabeller har direkte virkninger for EU-rettens anvendelsesområde, for så vidt angår kontrol med narkotikaprækursorer, idet stoffer, der føjes til konventionens tabeller, skal indarbejdes i EU-retten.
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
         
         
            
               Det primære mål med og indhold af den påtænkte retsakt vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i traktaten om Den Europæiske Unions funktionsmåde.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da den retsakt, der skal vedtages af Narkotikakommissionen, ændrer tabellerne i FN's konvention imod ulovlig handel med narkotika og psykotrope stoffer, bør den offentliggøres i Den Europæiske Unions Tidende efter vedtagelsen.
            
            
            
               2020/0007 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne på det 63. møde i Narkotikakommissionen til en tilføjelse til listen over stoffer i tabel I i FN's konvention imod ulovlig handel med narkotika og psykotrope stoffer 
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)FN's konvention imod ulovlig handel med narkotika og psykotrope stoffer fra 1988 ("konventionen") trådte i kraft den 11. november 1990 og blev indgået på Det Europæiske Økonomiske Fællesskabs vegne ved Rådets afgørelse 90/611/EØF
                  7
               . . 
            
            
               (2)I henhold til konventionens artikel 12, stk. 2-7, kan der føjes stoffer til konventionens tabeller, hvori narkotikaprækursorer er opført. 
            
            
               (3)Narkotikakommissionen bør på sit 63. møde i Wien fra den 2.-6. marts 2020 træffe afgørelse om tilføjelsen af et nyt stof til konventionens tabeller.
            
            
               (4)Den holdning, der skal indtages på Unionens vegne i Narkotikakommissionen, bør fastlægges, da afgørelsen får bindende virkning for Unionen og vil kunne få afgørende indflydelse Unionens lovgivning, nærmere bestemt Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande
                  8
                og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer
                  9
               .
            
            
               (5)Ifølge Det Internationale Kontroludvalg for Narkotiske Midlers vurdering anvendes stoffet methyl-alpha-phenylacetoacetat (MAPA) hyppigt i den ulovlige fremstilling af amphetamin og methamphetamin. Der er dokumentation for, at mængden og omfanget af den ulovlige fremstilling af disse narkotiske midler og psykotrope stoffer medfører så alvorlige folkesundhedsmæssige eller sociale problemer, at det er berettiget at underkaste disse stoffer international kontrol. Den ulovlige fremstilling af amphetamin og methamphetamin forårsager betydelige sundhedsmæssige og sociale problemer i Unionen. Der finder oftere og oftere hændelser sted i forbindelse med ulovlig handel med methyl-alpha-phenylacetoacetat (MAPA), som involverer større og større mængder, og organiserede kriminelle grupper i Unionen eksporterer også ulovligt amphetamin og methamphetamin til tredjelande.
            
         
         
            
               (6)Unionens holdning skal udtrykkes af de EU-medlemsstater, der er medlem af Narkotikakommissionen —
            
            
               VEDTAGET DENNE AFGØRELSE:
            
            
               Artikel 1
            
            
               Følgende holdning skal indtages på Unionens vegne på det 63. møde i Narkotikakommissionen:
            
            
               - methyl-alpha-phenylacetoacetat (MAPA) skal optages i konventionens tabel I.
            
            
               Artikel 2
            
            
               Den holdning, der er omhandlet i artikel 1, udtrykkes af de EU-medlemsstater, der er medlem af Narkotikakommissionen.
            
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer (EFT L 326 af 24.11.1990, s. 56).
               
               
                  
                     (2)
                  
                        Belgien, Det Forenede Kongerige, Frankrig, Italien, Kroatien, Nederlandene, Polen, Spanien, Sverige, Tjekkiet, Tyskland, Ungarn og Østrig. Det Forenede Kongeriges medlemskab af EU vil ændres som følge af Det Forenede Kongeriges anmodning om at træde ud af EU.
               
               
                  
                     (3)
                  
                        Artikel 12, stk. 7, i FN-konventionen fra 1988.
               
               
                  
                     (4)
                  
                        Rådets forordning (EF) nr. 111/2005 af 22. december 2004 om regler for overvågning og handel med narkotikaprækursorer mellem Unionen og tredjelande (EUT L 22 af 26.1.2005, s. 1) og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer (EUT L 47 af 18.2.2004, s.1).
               
               
                  
                     (5)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 64. 
               
               
                  
                     (6)
                  
                        Domstolens dom af 7. oktober 2014 i sag C-399/12, Tyskland mod Rådet, ECLI:EU:C:2014:2258, præmis 61-64. 
               
               
                  
                     (7)
                  
                  
                        EFT L 326 af 24.11.1990, s. 56.
                  
               
               
                  
                     (8)
                  
                        EUT L 22 af 26.1.2005, s. 1.
               
               
                  
                     (9)
                  
                        EUT L 47 af 18.2.2004, s. 1.